**Argentinsk Antarktis** (spansk: *Antártida Argentina*) er en sektor av Antarktis som Argentina gjør krav på. Området er strekker seg fra 25° vest til 74° vest, og omfatter hele området sør for 60° sørlig bredde.

Argentinsk Antarktis, med unntak av Sør-Orknøyene, utgjør departementet Antártida Argentina i provinsen Tierra del Fuego, Antártida e Islas del Atlántico Sur. Sør-Orknøyene medregnes i departementet Islas del Atlántico Sur sammen med Falklandsøyene (*Islas Malvinas*), Sør-Georgia (*Islas Georgias del Sur*) og Sør-Sandwichøyene (*Islas Sandwich del Sur*).

Området overlapper Chilensk Antarktis og Britisk Antarktis og omfattes av Antarktistraktaten. Stater som har tiltrådt traktaten skal ikke gjøre noe for å hevde, støtte eller benekte territorielle krav i Antarktis, men traktaten slår også fast at statene ikke har oppgitt sine territoriale krav ved tiltredelse. Argentina har tiltrådt traktaten.

Forskningsstasjoner
-------------------

Argentinsk utforskning av Antarktis startet på begynnelsen av 1900-tallet. José María Sobral var den første argentineren som satte sin fot på kontinentet i 1901 som deltaker på Otto Nordenskjölds antarktisekspedisjon. Antarktis' første forskningsstasjon, Orcadas, ble etablert av Argentina i 1904 på Sør-Orknøyene og er fremdelses i drift.

Alle de 13 argentinske forskningsstasjonene er beliggende i Argentinsk Antarktis. Esperanza og Marambio er de største stasjonene med tilsammen 70 bygninger, en sommerbemanning på opptil 250 personer og over med 100 personer som overvintrer. Argentinas antarktisforskning organiseres av Instituto Antártico Argentino.

Argentinske baser i Antarktis (helårsbaser i rødt)

| Navn | Etablert | Bemannet | Beliggenhet | Koordinater |
| --- | --- | --- | --- | --- |
| Almirante Brown | 1951 | Sommer | Antarktishalvøya– Paradise Bay | 64°53′S 62°53′V |
| Belgrano II | 1979 | Permanent | Coats Land | 77°52′S 34°37′V |
| Cámara | 1953 | Sommer | Sør-Shetlandsøyene– Half Moon Island | 62°36′S 59°54′V |
| Decepción | 1948 | Sommer | Sør-Shetlandsøyene– Deceptionøya | 62°58′32″S 60°41′56″V |
| Esperanza | 1975 | Permanent | Antarktishalvøya– Hope Bay | 63°24′S 57°00′V |
| Jubany | 1953 | Permanent | Sør-Shetlandsøyene– King George Island | 62°14,2′S 58°40,6′V |
| Marambio | 1969 | Permanent | Antarktishalvøya– Seymourøya | 64°14′S 56°37′V |
| Matienzo | 1961 | Sommer | Antarktishalvøya | 64°58′S 60°08′V |
| Melchior | 1947 | Irregulært | Antarktishalvøya | 64°20′S 62°59′V |
| Orcadas | 1904 | Permanent | Sør-Orknøyene– Laurie Island | 60°44′S 44°44′V |
| Petrel | 1967 | Sommer | Antarktishalvøya– Dundee Island | 63°28′S 56°17′V |
| Primavera | 1977 | Sommer | Antarktishalvøya | 64°09′S 60°58′V |
| San Martín | 1951 | Permanent | Antarktishalvøya | 68°08′S 67°06′V |

Argentinas krav
---------------

Argentinas samlede territorialkrav
Argentina baserer sitt krav i Antarktis på følgende premisser:

1. Antarktishalvøya er geologisk og geografisk en del av Andes
2. Argentina har opprettholdt permanent bemanning i mer enn hundre år, og opererer den eldste forskningsstasjonen i Antarktis
3. Argentina gjennomfører mange redningsoperasjoner i Antarktis
4. Argentina har etablert fyr og andre navigasjonshjelpemidler i Antarktis
5. Argentina bygget Antarktis' første lufthavn (i 1969)
6. Argentina har den mest tallrike befolkningen på Antarktishalvøya
7. Den første som ble født i Antarktis var argentineren Emilio Palma, på Esperanze i Hope Bay i 1978
8. Argentina har sendt flere mennesker til Antarktis enn alle andre land tilsammen

Argentinas krav overlapper med Chiles krav (53° vest til 90° vest) og Storbritannias krav (20° vest til 80° vest), og et fåtall nasjoner anerkjenner kravet.

Eksterne lenker
---------------

* (es) Argentinske forskningsstasjoner. Dirección Nacional del Antártico
* (es) Argentinsk Antarktis' historie

Portal: Antarktis